Ferske tall fra Brasils romforskningsinstitutt INPE viser at avskogingen i verdens største regnskog i årets tre første måneder økte med 50 prosent, sammenlignet med samme periode i fjor.

Mens det i fjorårets tre første måneder ble brent og hogd et 526 kvadratkilometer stort område i Amazonas, ble det i år ryddet et hele 796 kvadratkilometer stort område.

Innsikt: Dette er den offisielle avskogingen i Brasil i 2019

Må stille krav

– De Grønne mener Norge må stille krav om bevaring av regnskog i de pågående forhandlingene om en frihandelsavtale med Brasil. Før det er på plass, bør ikke Norge underskrive noen frihandelsavtale. Stortinget bør si nei, sier MDGs utenrikspolitiske talsperson Sigrid Heiberg.

Hun viser til at Tyskland, som lenge har vært frihandelsavtalens fremste forsvarer, nå varsler at de vil si nei til en slik avtale med mindre Brasil får kontroll på avskogingen.

– Penger er det eneste språket president Jair Bolsonaro forstår, sier Heiberg.

Aktuelt: Narkokartellene innfører portforbud i Brasil

Regnskogmilliarder

Norge har bidratt med hele 8,3 milliarder kroner for å bremse hogsten i Amazonas og på den måten redusere utslipp av skadelige klimagasser.

Etter at Bolsonaro kom til makten og åpnet opp for økt landbruk, gruvedrift og vannkraftutbygging i regnskogen, ble det slutt på de norske utbetalingene.

Bolsonaros politikk bør også få følger for handelssamarbeidet med landet, mener MDG.

– Regjeringen må slutte å late som om handel og klimapolitikk ikke henger sammen, sier Heiberg, som vil ha slutt på oppdrettsnæringens og landbrukets store import av soya fra Brasil.

Bolsonaro: – Hvaljegerne burde heller plante skog i Tyskland

Løsninger finnes

– Ingen nordmenn ønsker å støtte næringer som bidrar til rasering av Amazonas. Hvis oppdrettsnæringen og landbruket fortsetter å kjøpe råvarer fra Bolsonaros Brasil, er det nettopp det vi gjør når vi spiser kylling eller laks fra norske fjøs og merder. Felleskjøpet har nylig lansert soyafritt kraftfôr, så løsningene finnes, sier hun.

– Regjeringen bør også bruke eierskapet i Equinor og Hydro til å stille krav til den brasilianske regjeringen om en ansvarlig regnskogpolitikk som forutsetning for videre investeringer i landet, mener Heiberg.

Aktuelt: MDG-topp vil kutte utslipp med 80 prosent innen 2030